CELEX: 
Language: da
Date: 2020-10-14 00:00:00
Title: KOMMISSIONENS DELEGEREDE FORORDNING (EU) …/… om supplerende regler til Europa-Parlamentets og Rådets forordning (EU) 2016/429 for så vidt angår dyresundheds-, certificerings- og anmeldelseskrav vedrørende flytninger inden for Unionen af animalske produkter af landdyr

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed ("dyresundhedsloven")
                  1
                er der fastsat regler om overførbare dyresygdomme. Der er navnlig i del IV, afsnit I, kapitel 6, fastsat regler for produktion, forarbejdning og distribution af animalske produkter i Unionen. Ved kapitel 6 tillægges Kommissionen også adskillige beføjelser til at vedtage delegerede retsakter, der supplerer de regler, der allerede er fastsat i nævnte forordning.
            
            
               En del af anvendelsesområdet for nogle af disse beføjelser er allerede omfattet af reglerne i Kommissionens delegerede forordning (EU) 2020/687 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår regler om forebyggelse og bekæmpelse af visse listeopførte sygdomme
                  2
               . Navnlig er der i delegeret forordning (EU) 2020/687 fastsat supplerende regler vedrørende sygdomsbekæmpelsesforanstaltninger, herunder risikobegrænsende foranstaltninger og restriktioner for flytninger af sendinger af animalske produkter, der er produceret eller forarbejdet i restriktionszoner oprettet i tilfælde af kategori A-, B- og C-sygdomme, som omhandlet i artikel 9, stk. 1, litra a), b) og c), i forordning (EU) 2016/429 og defineret i Kommissionens gennemførelsesforordning (EU) 2018/1882 om anvendelse af visse sygdomsforebyggelses- og bekæmpelsesregler på kategorier af listeopførte sygdomme og om fastlæggelse af en liste over arter og grupper af arter, der udgør en betydelig risiko for spredning af de pågældende listeopførte sygdomme
                  3
               . 
            
            
               Formålet med dette udkast til delegeret forordning er derfor at fastsætte regler, der ikke er omfattet af Kommissionens delegerede forordning (EU) 2020/687, for flytninger af sendinger af animalske produkter af landdyr inden for Unionen i forbindelse med forebyggelse og bekæmpelse af visse listeopførte sygdomme og nye sygdomme. Dette udkast til delegeret forordning følger samme tilgang som EU-retsakter, der blev vedtaget inden forordning (EU) 2019/429, og som fastsætter betingelserne for distribution af animalske produkter, da de regler, der er fastsat i disse retsakter, har vist sig at være effektive med hensyn til at forhindre spredning af disse sygdomme i Unionen. Dette udkast til delegeret forordning følger navnlig samme tilgang som Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum
                  4
               .
            
            
               Dette udkast til delegeret forordning vedtages inden for den nye lovramme for dyresundhed, der er fastlagt ved forordning (EU) 2016/429, og som giver større ensartethed med hensyn til dyresundhedskrav og mere fleksibilitet for medlemsstaternes kompetente myndigheder.
            
            
               I dette udkast til delegeret forordning fastsættes primært følgende supplerende regler til forordning (EU) 2016/429 for så vidt angår dyresundhedsmæssige krav, certificeringskrav og oplysningskrav vedrørende flytninger inden for Unionen af sendinger af animalske produkter af landdyr:
            
            
               a)operatørers forpligtelser i forbindelse med flytninger af disse sendinger
            
            
               b)oplysninger, der skal indgå i de dyresundhedscertifikater, der skal ledsage disse sendinger
            
            
               c)oplysninger, som operatørerne skal give den kompetente myndighed med henblik på forhåndsanmeldelse af flytninger af disse sendinger 
            
            
               d)hasteprocedurer for anmeldelse af flytninger af disse sendinger i tilfælde af strømsvigt og andre forstyrrelser i Traces. 
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen rundsendte indholdet af dette udkast til delegeret forordning til medlemmerne af ekspertgruppen om dyresundhed (E00930). Udkastet til den delegerede forordning blev også gjort tilgængeligt for Europa-Parlamentet og Rådet; ingen af dem havde bemærkninger. 
            
            
               Desuden blev interessenternes bemærkninger til udkastet til den delegerede forordning indsamlet inden for rammerne af feedbackmekanismen for bedre lovgivning i perioden fra den 17. august 2020 til den 15. september 2020. Man modtog i alt fem tilbagemeldinger, herunder holdninger fra en national kompetent myndighed, en tilbagemelding fra en borger og tre anonyme tilbagemeldinger. Der er taget hensyn til input, som man modtog i forbindelse med høringsaktiviteterne, ved udarbejdelsen af udkastet til den delegerede forordning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Denne delegerede forordning vil blive vedtaget inden for rammerne af forordning (EU) 2016/429, særlig artikel 166, stk. 3, artikel 168, stk. 3, og artikel 169, stk. 5.
            
            
               KOMMISSIONENS DELEGEREDE FORORDNING (EU) …/…
            
            
               af 14.10.2020
            
            
               om supplerende regler til Europa-Parlamentets og Rådets forordning (EU) 2016/429 for så vidt angår dyresundheds-, certificerings- og anmeldelseskrav vedrørende flytninger inden for Unionen af animalske produkter af landdyr
            
         
         
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed ("dyresundhedsloven")
                  5
               , særlig artikel 166, stk. 3, artikel 168, stk. 3, og artikel 169, stk. 5, og
            
            
               ud fra følgende betragtninger:
            
            
               (1)Der er ved forordning (EU) 2016/429 bl.a. fastsat regler vedrørende produktion, forarbejdning og distribution af animalske produkter af landdyr i Unionen. Det fastsættes også, at Kommissionen skal vedtage delegerede retsakter vedrørende nærmere krav, der supplerer de regler, der allerede er fastsat i nævnte forordning, og navnlig om forebyggende foranstaltninger, herunder risikobegrænsende foranstaltninger, og flytningsrestriktioner for sendinger af animalske produkter af landdyr samt forhåndsanmeldelse af sådanne flytninger for at sikre, at de pågældende produkter ikke er årsag til spredning af listeopførte sygdomme eller nye sygdomme i Unionen.
            
            
               (2)Desuden bør de regler, der er fastsat i nærværende retsakt, tage hensyn til de EU-regler om flytninger af sendinger af animalske produkter af landdyr inden for Unionen, der er fastsat i EU-retsakter, der blev vedtaget inden forordning (EU) 2016/429, især Rådets direktiv 2002/99/EF, da det har vist sig, at de er effektive med hensyn til at bekæmpe spredningen af dyresygdomme. Reglerne i nærværende retsakt bør også tage hensyn til erfaringerne med anvendelsen af reglerne i disse tidligere retsakter, og reglerne bør tilpasses den nye lovramme for dyresundhed, der er fastlagt i forordning (EU) 2016/429.
            
            
               (3)Artikel 166 i forordning (EU) 2016/429 indeholder bestemmelser om almindelige dyresundhedsmæssige forpligtelser for operatører på alle stadier af produktion, forarbejdning og distribution af animalske produkter af landdyr, herunder flytninger af sendinger af disse produkter inden for Unionen. Heri fastsættes navnlig operatørernes ansvarsområder med hensyn til spredning af listeopførte sygdomme og nye sygdomme, især når den kompetente myndighed har indført hasteforanstaltninger eller flytningsrestriktioner på disse produkters produktions- eller forarbejdningssted. Bekæmpelse af spredningen af listeopførte sygdomme og nye sygdomme er derfor ikke kun operatørernes ansvar, men også den kompetente myndigheds ansvar. Der bør ved nærværende forordning derfor fastsættes en klar forpligtelse for operatører til kun at flytte sendinger af sådanne produkter, der er produceret eller forarbejdet på steder, som er omfattet af hasteforanstaltninger eller flytningsrestriktioner, efter at have indhentet tilladelse fra den kompetente myndighed og på de betingelser, der måtte være stillet for tilladelsen. 
            
            
               (4)Artikel 168 i forordning (EU) 2016/429 indeholder bestemmelser om visse oplysningskrav vedrørende det dyresundhedscertifikat, der skal ledsage flytninger af sendinger af animalske produkter af landdyr, og tillægger Kommissionen beføjelse til at vedtage delegerede retsakter, der supplerer disse oplysninger. Nærværende forordning bør derfor indeholde bestemmelser om oplysningskrav vedrørende det dyresundhedscertifikat, der skal ledsage sendinger af sådanne produkter, der produceres og forarbejdes på steder, der er omfattet af hasteforanstaltninger eller flytningsrestriktioner som omhandlet i artikel 166, stk. 2, i forordning (EU) 2016/429. Dette bør omfatte oplysninger om opfyldelse af de betingelser, som den kompetente myndighed har fastsat vedrørende flytninger af disse sendinger. De oplysningskrav, der skal fastsættes i nærværende forordning, skal tages i betragtning i de standarddyresundhedscertifikatet for animalske produkter, som er fastsat ved en særskilt gennemførelsesretsakt om regler for en ensartet anvendelse af forordning (EU) 2017/625 og forordning (EU) 2016/429 (dyresundhedsloven) for så vidt angår officielle standardcertifikater, officielle attester og standarderklæringer for visse kategorier af landdyr og avlsmateriale deraf.
            
            
               (5)I artikel 169 i forordning (EU) 2016/429 fastsættes der regler for forhåndsanmeldelse af flytninger af animalske produkter af landdyr til andre medlemsstater, og Kommissionen tillægges beføjelse til at vedtage delegerede retsakter vedrørende oplysningskrav i forbindelse med forhåndsanmeldelse og hasteprocedurer for forhåndsanmeldelse i tilfælde af strømafbrydelser og andre forstyrrelser i Traces. Nærværende forordning bør derfor indeholde bestemmelser om operatørers oplysningsforpligtelser for så vidt angår forhåndsanmeldelse. For at harmonisere oplysningerne i forhåndsanmeldelsen og sikre, at den kompetente myndighed på bestemmelsesstedet modtager alle de nødvendige oplysninger om sendingen, bør nærværende forordning også fastsætte kravene til indholdet af forhåndsanmeldelsen på grundlag af de situationer, hvor denne er krævet i henhold til forordning (EU) 2016/429, og de betingelser, som animalske produkter skal opfylde for at kunne flyttes til andre medlemsstater, og nærmere oplysninger om hastprocedurerne for sådanne anmeldelser. 
            
            
               (6)Da Tracessystemet er en integreret komponent i informationsstyringssystemet vedrørende offentlig kontrol (IMSOC), jf. artikel 131-136 i forordning (EU) 2017/625, bør det beredskab, der er fastlagt for IMSOC, i henhold til reglerne i Kommissionens gennemførelsesforordning (EU) 2019/1715
                  6
               , finde anvendelse.
            
            
               (7)Ved nærværende forordning fastsættes der et komplet regelsæt for dyresundhedsaspekterne af flytninger af sendinger af animalske produkter af landdyr inden for Unionen, indholdet af det dyresundhedscertifikat, der skal ledsage sådanne sendinger, og forhåndsanmeldelsesforpligtelser. Da disse regler skal anvendes sammen og er forbundne med hinanden, bør de — for at lette anvendelsen af dem, af hensyn til gennemsigtigheden og for at undgå overlapning af regler — fastsættes i én enkelt retsakt frem for i særskilte retsakter med mange krydshenvisninger. Dette er også i overensstemmelse med den tilgang, der er valgt med forordning (EU) 2016/429.
            
            
               (8)Denne forordning bør anvendes fra den 21. april 2021 i overensstemmelse med anvendelsesdatoen for forordning (EU) 2016/429 —
            
            
               VEDTAGET DENNE FORORDNING:
            
            
               Artikel 1
            
            
               Genstand og anvendelsesområde
            
            
               Denne forordning supplerer reglerne i forordning (EU) 2016/429 vedrørende flytninger inden for Unionen af sendinger af animalske produkter af landdyr for så vidt angår:
            
            
               a)operatørers forpligtelser i forbindelse med flytninger inden for Unionen af sendinger af animalske produkter af landdyr, der er produceret eller forarbejdet på virksomheder, fødevarevirksomheder eller i zoner, der er omfattet af hasteforanstaltninger eller flytningsrestriktioner som omhandlet i artikel 166, stk. 2, i forordning (EU) 2016/429 
            
            
               b)oplysningskrav vedrørende dyresundhedscertifikatet foreskrevet i artikel 167, stk. 1, i forordning (EU) 2016/429 (dyresundhedscertificering)
            
            
               c)oplysningskrav vedrørende forhåndsanmeldelse af flytninger af disse sendinger til andre medlemsstater, jf. artikel 169, stk. 1, i forordning (EU) 2016/429 (forhåndsanmeldelse)
            
         
         
            
               d)hasteprocedurer for forhåndsanmeldelse af flytninger af disse sendinger, jf. artikel 169, stk. 1, i forordning (EU) 2016/429, i tilfælde af strømsvigt og andre forstyrrelser i Traces. 
            
            
               Artikel 2
            
            
               Forpligtelser for operatører, der flytter sendinger af animalske produkter
            
            
               Operatører må kun flytte sendinger af animalske produkter af landdyr, der er omfattet af de hasteforanstaltninger eller flytningsrestriktioner, der er omhandlet i artikel 166, stk. 2, i forordning (EU) 2016/429, inden for Unionen, hvis: 
            
            
               a)den kompetente myndighed på oprindelsesstedet har givet tilladelse til de pågældende flytninger, og 
            
            
               b)sendingerne opfylder betingelserne for den tilladelse, der kræves i henhold til litra a).
            
            
               Artikel 3
            
            
               Dyresundhedscertifikat til brug ved flytninger af sendinger af animalske produkter
            
            
               Ud over de oplysninger, der kræves i henhold til artikel 168, stk. 1, i forordning (EU) 2016/429, skal dyresundhedscertifikatet indeholde de oplysninger, der er fastsat i bilaget til nærværende forordning.
            
            
               Artikel 4
            
            
               Operatørers oplysningsforpligtelse for så vidt angår forhåndsanmeldelse af flytninger af sendinger af animalske produkter mellem medlemsstater
            
            
               Ud over de oplysninger, der kræves i henhold til artikel 168, stk. 1, i forordning (EU) 2016/429, skal operatørerne i forhåndsanmeldelsen give oprindelsesmedlemsstatens kompetente myndighed de oplysninger, der er angivet i bilaget til nærværende forordning, og det skal de gøre for hver sending af animalske produkter, der er omhandlet i nærværende forordnings artikel 1.
            
            
               Artikel 5
            
            
               Hasteprocedurer
            
            
               I tilfælde af strømafbrydelser eller andre forstyrrelser i Traces skal den kompetente myndighed på oprindelsesstedet for sendinger af animalske produkter, jf. artikel 1 i denne forordning, der skal flyttes til en anden medlemsstat, efterleve de beredskabselementer for Traces og medlemsstaternes nationale systemer i tilfælde af uforudset eller planlagt utilgængelighed, der er fastsat for informationsstyringssystemet vedrørende offentlig kontrol (IMSOC) i artikel 46 i gennemførelsesforordning (EU) 2019/1715.
            
            
               Artikel 6
            
            
               Ikrafttræden og anvendelse
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den 21. april 2021.
            
            
               Denne forordning er bindende i alle enkeltheder og gælder umiddelbart i hver medlemsstat.
            
         
         
            
               Udfærdiget i Bruxelles, den 14.10.2020.
            
            
               
                     På Kommissionens vegne
               
               
                     Formand
                     Ursula VON DER LEYEN
               
               
            
         
         
            
                  
                     (1)
                  
                        EUT L 84 af 31.3.2016, s. 1. 
               
               
                  
                     (2)
                  
                        EUT L 174 af 3.6.2020, s. 64. 
               
               
                  
                     (3)
                  
                        EUT L 308 af 4.12.2018, s. 21.
               
               
                  
                     (4)
                  
                        EFT L 18 af 23.1.2003, s. 11.
               
               
                  
                     (5)
                  
                        EUT L 84 af 31.3.2016, s. 1.
               
               
                  
                     (6)
                  
                        Kommissionens gennemførelsesforordning (EU) 2019/1715 af 30. september 2019 om regler for driften af informationsstyringssystemet vedrørende offentlig kontrol og dets systemkomponenter ("IMSOC-forordningen") (EUT L 261 af 14.10.2019, s. 37).
               
            
      
    ---documentbreak--- 
      
         
         
            
               BILAG
            
            
               Oplysninger, der skal indgå i det dyresundhedscertifikat, der ledsager flytninger inden for Unionen af sendinger af animalske produkter af landdyr
            
            
               a)afsenders og modtagers navn og adresse
            
            
               b)afsendelsesvirksomhedens eller -stedets navn og adresse
            
            
               c)bestemmelsesvirksomhedens eller -stedets navn og adresse
            
            
               d)en beskrivelse af det animalske produkt, herunder:
            
            
               i)Produktets kategori, jf. artikel 2 i delegeret forordning (EU) 2020/687:
            
            
               –fersk kød (om nødvendigt med angivelse af kategori)
            
            
               –kødprodukter
            
            
               –naturtarme
            
            
               –rå mælk, colostrum og colostrumbaserede produkter
            
            
               –mejeriprodukter
            
            
               –æg
            
            
               –ægprodukter
            
            
               –sammensatte produkter (med angivelse af animalske ingredienser)
            
            
               ii)de dyrearter, som det animalske produkt hidrører fra
            
            
               iii)råvarernes oprindelsesmedlemsstat eller -region
            
            
               iv)den eller de behandlinger, som det animalske produkt har undergået
            
            
               v)den mærkning, der er anbragt på det animalske produkt, hvis det kræves
            
         
         
            
               vi)sted og dato for dets produktion eller forarbejdning
            
            
               e)mængden af det animalske produkt
            
            
               f)dato og sted for udstedelse af dyresundhedscertifikatet embedsdyrlægens navn, stilling og underskrift samt stemplet for den kompetente myndighed på sendingens oprindelsessted
            
            
               g)navnet på den listeopførte sygdom eller nye sygdom, der er årsag til flytningsrestriktionerne på virksomheden, fødevarevarevirksomheden eller i zonen på afsendelsesstedet
            
            
               h)oplysninger om, at betingelserne for at give den tilladelse, der er omhandlet i artikel 2 i denne forordning, er opfyldt, og enten:
            
            
               i) titlen på den relevante retsakt om fastlæggelse af disse betingelser, som Kommissionen har vedtaget, og datoen for dens offentliggørelse i Den Europæiske Unions Tidende eller
            
            
               ii) henvisningen til den retsakt eller instruks, der er godkendt og offentliggjort af den kompetente myndighed, og som fastlægger disse betingelser.